Diari Oficial de la Generalitat Valenciana


Sumari del DOGV 179, del 19-07-1984 (1984/803196)

RESOLUCIÓ de 18 de juny de 1984, de la Tresoreria i Intervenció Generals, per la qual es dicten instruccions en relació amb la gestió de la despesa per raó de les retribucions del personal al servei de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   179

Data del DOGV
:   19-07-1984

Secció del DOGV
:   ALTRES DISPOSICIONS

Número del document
:   1984/803196


Data del document
:   18-06-1984

Organisme emissor
:   Conselleria d'Economia i Hisenda

Tipus de document
:   Resolució

Anàlisi jurídica

Resolució de 18 de juny de 1984, de la Tresoreria i Intervenció Generals, per la qual es dicten instruccions en relació amb la gestió de la despesa per raó de les retribucions del personal al servei de la Generalitat Valenciana.  
Assumida el passat dia primer de gener la gestió de la despesa per raó de les retribucions corresponents al personal transferit a la Generalitat Valenciana des de l'Administració Central de l'Estat, hem de convenir que, en el temps transcorregut d'ençà d'aleshores, se n'ha assolit la indispensable experiència per adoptar, malgrat que amb caràcter provisional, les mesures adients a fi d'aconseguir-ne la millor gestió.   
En atenció d'aquests motius, fent ús de les atribucions que ens concedeix l'article 76 de la Llei 5/1983, de 30 de desembre, de Govern Valencià, hom ha resolt dictar les següents   
INSTRUCCIONS  
Primera  
Per la naturalesa pròpia, qualsevol incidència relativa a drets econòmics del personal al servei de la Generalitat Valenciana, suposa la certesa o la pressumpció del naixement d'una obligació de pagament actual o futura. Per això, la documentació avalant d'aquesta obligació no podrà ser acceptada en cap supòsit, si no és complementada amb els preceptius documents comptables, que autoritzen la reserva dels oportuns crèdits pressupostaris.   
Segona  
El dia 25 de cada mes serà la data límit per a l?entrada en el Registre General de la Conselleria d'Economia i Hisenda d'aquella documentació que justifique el naixement o la modificació de drets, que hagen de tenir reflex en la nòmina del mes següent. Els documents registrats a partir d'aquesta data seran acumulats als que siguen rebuts fins el dia 25 següent, per a la incorporació a la nòmina subsegüent.   
Tercera  
El dia 7 de cada mes la Conselleria d'Economia i Hisenda remetrà als Serveis Centrals de les distintes Conselleries, les nòmines la confecció de les quals tinga encomanada. Una vegada rebudes en els Serveis Centrals respectius, amb la comprovació prèvia, es confeccionaran els oportuns documents comptables, tant de despeses com d'ingressos, que degudament autoritzats o intervinguts seran remesos abans del següent dia 20 a la Conselleria d'Economia i Hisenda, ensems amb les corresponents nòmines per a l'ordenació del pagament.   
Quarta  
Els Habilitats continuaran remetent a les respectives Conselleries, abans del dia 7 de cada mes, tant les nòmines que confeccionen, com els oportuns documents comptables, a fi que puguen ser autoritzats i fiscalitzats pels Serveis corresponents. En la mateixa data que formalitzen aquesta obligació, els Habilitats remetran una còpia d'aquelles nòmines a la Conselleria d'Economia i Hisenda, per tal que aquesta prepare el pagament amb l'antelació suficient.   
Cinquena  
Serà suspès el pagament d'aquelles nòmines que no siguen rebudes de les Conselleries respectives totalment requisitades i acompanyades dels documents comptables corresponents, així com aquells altres per al pagament dels quals no hi haja prou consignació pressupostària. La suspensió del pagament es mantindrà mentre els Serveis de les Conselleries afectades no subsanen les errades o omissions, o expedesquen o completen la documentació causant de la suspensió.   
Sisena  
Aquesta Resolució entrarà en vigor a partir del dia 1 de setembre de 1984.   
València, 18 de juny de 1984.   
L'interventor General,  
ENRIC LUCAS   
El Tresorer General,  
FERRAN GARCIA